b'\n_START_ARTICLE_\nValand\xc5\xb3 liturgija\n_START_PARAGRAPH_\nValand\xc5\xb3 liturgija (lot. Liturgia horarum), Dievo tarnyba (lot. Officium divinum) arba Brevijorius (lot. Breviarium)\xc2\xa0\xe2\x80\x93 katalik\xc5\xb3 naudojamos maldos, skirtos atlikti skirtingais paros laikais.\n_START_SECTION_\nIstorija\n_START_PARAGRAPH_\nI\xc5\xa1 prad\xc5\xbei\xc5\xb3, nuo IV\xe2\x80\x93V am\xc5\xbei\xc5\xb3, Valand\xc5\xb3 liturgija buvo bendruomenin\xc4\x97 malda. Nuo XIII am\xc5\xbeiaus ji tapo labiau individualia malda, skirta dvasininkams ir vienuoliams. Po Vatikano II susirinkimo v\xc4\x97l pabr\xc4\x97\xc5\xbetas jos bendruomeni\xc5\xa1kumas, visos Ba\xc5\xbeny\xc4\x8dios dalyvavimas.\n_START_SECTION_\nAu\xc5\xa1rin\xc4\x97\n_START_PARAGRAPH_\nAu\xc5\xa1rin\xc4\x97 susideda i\xc5\xa1 himno, trij\xc5\xb3 psalmi\xc5\xb3, dviej\xc5\xb3 skaitini\xc5\xb3 ir pabaigos maldos. Vienas i\xc5\xa1 skaitini\xc5\xb3 imamas i\xc5\xa1 Biblijos, kitas\xc2\xa0\xe2\x80\x93 i\xc5\xa1 Ba\xc5\xbeny\xc4\x8dios T\xc4\x97v\xc5\xb3 ar \xc5\xa1vent\xc5\xb3j\xc5\xb3 ra\xc5\xa1t\xc5\xb3, ba\xc5\xbenytini\xc5\xb3 dokument\xc5\xb3._NEWLINE_Au\xc5\xa1rin\xc4\x97 gali b\xc5\xabti atliekama bet kuriuo paros metu, nors laikoma, kad itin tinka j\xc4\x85 atlikti anksti ryte.\n_START_SECTION_\nRytmetin\xc4\x97\n_START_PARAGRAPH_\nRytmetin\xc4\x97 susideda i\xc5\xa1 himno, dviej\xc5\xb3 psalmi\xc5\xb3 bei Senojo Testamento giesm\xc4\x97s, Biblijos i\xc5\xa1traukos, Zacharijo giesm\xc4\x97s su priegiesmiu, maldavim\xc5\xb3, T\xc4\x97ve m\xc5\xabs\xc5\xb3 bei pabaigos maldos.\n_START_SECTION_\nDienin\xc4\x97\n_START_PARAGRAPH_\nYra trys dienin\xc4\x97s valandos: Tre\xc4\x8dioji arba Prie\xc5\xa1pie\xc4\x8dio, skirta atlikti apie 9:00, \xc5\xa0e\xc5\xa1toji arba Vidurdienio, skirta atlikti apie 12:00, ir Devintoji arba Pavakario, skirta atlikti apie 15:00. Paprastai atliekama tik viena i\xc5\xa1 j\xc5\xb3. Dienin\xc4\x97 susideda i\xc5\xa1 himno, trij\xc5\xb3 psalmi\xc5\xb3, skaitinio ir pabaigos maldos.\n_START_SECTION_\nVakarin\xc4\x97\n_START_PARAGRAPH_\nTinkamiausiu laiku Vakarinei laikomas saul\xc4\x97lydis._NEWLINE_Vakarin\xc4\x97 susideda i\xc5\xa1 himno, dviej\xc5\xb3 psalmi\xc5\xb3 bei Naujojo Testamento giesm\xc4\x97s, Biblijos i\xc5\xa1traukos, Marijos giesm\xc4\x97s su priegiesmiu, maldavim\xc5\xb3, T\xc4\x97ve m\xc5\xabs\xc5\xb3 ir pabaigos maldos._NEWLINE_Sekmadieniai ir i\xc5\xa1kilm\xc4\x97s turi dvi Vakarines: Pirmoji Vakarin\xc4\x97 kalbama i\xc5\xa1vakar\xc4\x97se, Antroji Vakarin\xc4\x97\xc2\xa0\xe2\x80\x93 pa\xc4\x8dios i\xc5\xa1kilm\xc4\x97s vakare.\n_START_SECTION_\nNaktin\xc4\x97\n_START_PARAGRAPH_\nNaktin\xc4\x97 kalbama prie\xc5\xa1 mieg\xc4\x85._NEWLINE_Naktin\xc4\x97s prad\xc5\xbeioje atliekamas s\xc4\x85\xc5\xbein\xc4\x97s patikrinimas. Seka himnas, psalm\xc4\x97 (arba dvi trumpos), Simeono giesm\xc4\x97 su priegiesmiu, pabaigos malda. Po to kalbama Marijos malda.\n_START_SECTION_\nPsalmynas\n_START_PARAGRAPH_\nPsalm\xc4\x97s bei j\xc5\xb3 dalys (ir giesm\xc4\x97s i\xc5\xa1 Senojo bei Naujojo Testament\xc5\xb3) su priegiesmiais Valand\xc5\xb3 liturgijai yra paskirstytos keturioms psalmyno savait\xc4\x97ms.'